HD 163607 b
HD 163607 b – egzoplaneta, skriejanti apie geltonąją nykštukę HD 163607, esančią Slibino žvaigždyne. Nuo Saulės sistemos nutolusi apie 218,3 šviesmečio (66,9 parseko). HD 163607 b yra dujinė milžinė. Planetos masė siekia 0,7836 Jupiterio masės, o spindulys – 1,269 Jupiterio spindulio. HD 163607 b masė nustatyta radialinių greičių metodu, tuo tarpu spindulys apskaičiuotas teoriškai. Apie savo žvaigždę planeta apskrieja per 75,2203 (± 0,02) paros, jos orbitos didysis pusašis – 0,362 (± 0,016) av, o ekscentricitetas – 0,7441 (± 0,0071). Atradimo metu HD 163607 b orbitos ekscentricitetas buvo didžiausias iš visų egzoplanetų, aptiktų sistemose, kuriose skrieja daugiau nei viena planeta. Apie HD 163607 b atradimą pranešta 2011 m. Planeta aptikta Havajuose esančioje W. M. Keck observatorijoje, taikant radialinių greičių metodą. Be HD 163607 b, šioje sistemoje dar atrasta HD 163607 c planeta (taip pat dujinė milžinė). HD 163607 b skrieja arčiausiai savo žvaigždės.